
A-PRF alkalmazásának vizsgálata a gyógyszer okozta állcsontnekrózis kezelésében

Kulcsszavak: gyógyszer okozta állcsontelhalás; A-PRF; MRONJ; randomizált kontrollált vizsgálat
Bevezetés: A gyógyszer okozta állcsontnekrózis (MRONJ) az antireszorptív gyógyszerek
mellékhatásaként kialakuló állcsontokat érintő kórkép. A MRONJ kezelése a mai napig nem
megoldott, az esetek maximum 70-80%-ában érhető el gyógyulás, gyakoriak a recidívák. A
kórképpel jelentkező tünetek a páciensek életminőségét jelentősen rontják. Az A-PRF műtéti
alkalmazása potenciálisan lehetőséget nyújt a gyógyulási folyamatok gyorsítására és a
recidívák valószínűségének csökkentésére.
Célkitűzés: Vizsgálatunk célja az advanced platelet-rich fibrinembrán (A-PRF) hatásának
vizsgálata a gyógyszer okozta állcsontnekrózis sebészi kezelésében.
Módszer: Randomizált kontrollált vizsgálatunkba az Arc- Állcsont- Szájsebészeti és
Fogászati Klinikán gyógyszer okozta állcsontnekrózis miatt sebészi terápiával kezelt
betegeket vontunk be. Egyszerű randomizációt alkalmazva, a pácienseket két csoportra
osztottuk. A vizsgálati csoportban a sebészi terápiát A-PRF-el egészítettük ki, a
kontrollcsoportban a hagyományos sebészi terápiát alkalmaztunk. A vizsgálati csoportunkban
az A-PRF előállítását vénás vérből, PRF-DUO Quattro System centrifuga segítségével
végeztük. A vizsgálatba bevont betegeket minimum 12 hónapig utánkövettük és regisztráltuk a
stádiumjavulást, a gyógyulást és a recidívákat.
Eredmények: Vizsgálati csoportunkban eddig 38 beteg, kontroll csoportunkban 42 beteg
került bevonásra. Vizsgálati csoportunkban 38 esetben figyeltünk meg stádiumjavulást, 36
esetben következett be gyógyulás, 10 esetben regisztráltunk recidívát. Kontrollcsoportunkban
38 esetben következett be stádiumjavulás, 32 esetben gyógyulás, 18 esetben jelentkezett
recidíva. Jelenlegi adataink statisztikai elemzése során szignifikáns összefüggést találtunk az
A-PRF alkalmazása és a stádiumjavulás (0,020), a gyógyulás (0,002) és a recidívák (0,022)
megjelenése között.
Következtetések: Vizsgálatunk alapján az A-PRF alkalmazása szignifikánsan emelte a
gyógyulás arányát, csökkentette a recidívák megjelenésének valószínűségét és kedvezően
hatott a betegség stádiumjavulására.
 



